Na temelju članka 54. stavka 1. točke 8. i članka 84. stavak 2. Zakona o pomorskom dobru i morskim lukama (NN 158/03, 100/04, 141/06, 38/09, 123/11) i odredbe članka 3. stavak 2. i članka 83. Pravilnika o načinu održavanja reda u lukama i na ostalim dijelovima unutarnjih morskih voda i teritorijalnog mora Republike Hrvatske (NN 90/05, 10/08, 155/08, 127/10, 80/12, 7/17), članka 15. i 46. Statuta Županijske lučke uprave Cres, odlukom Upravnog vijeća, Upravno vijeće Županijske lučke uprave Cres na svojoj sjednici održanoj dana 22. ožujka 2017. godine donosi slijedeći

**P R A V I L N I K**

**O NAČINU ODRŽAVANJA REDA U**

**LUKAMA ŽUPANIJSKOG I LOKALNOG ZNAČAJA**

**I UVJETIMA NJIHOVOG KORIŠTENJA NA PODRUČJU**

**ŽUPANIJSKE LUČKE UPRAVE CRES**

I. TEMELJNE ODREDBE

**Članak 1.**

Ovim Pravilnikom Županijska lučka uprava Cres (u daljnjem tekstu; Lučka uprava) propisuje red u lukama županijskog i lokalnog značaja pod svojom nadležnosti, namjenu pojedinih dijelova luke, uvjete korištenja luka, postupak javljanja, načine uplovljavanja, pristajanja, vezivanja, premještanja, sidrenja i isplovljavanja pomorskih objekata, način kontrole nad obavljanjem tih radnji i ostale radnje i djelovanja vezane za provođenje reda u luci.

***a) Luke županijskog i lokalnog značaja pod upravljanjem Lučke uprave Cres i kategorizacija luke***

**Članak 2.**

Luke županijskog i lokalnog značaja pod upravljem Županijske lučke uprave Cres su (“Službene novine” Primorsko-Goranske Županije br: 7/99 i 14/11):

**a) Luke županijskog značaja**

1. luka Cres
2. luka Martinšćica
3. luka Merag
4. luka Porozina

**b) Luke lokalnog značaja**

1. luka Beli
2. luka Valun

Granice lučkih područja prikazane su u grafičkom dijelu koji je sastavni dio ovog Pravilnika.

 **Članak 2. a**

Luke iz članak 2. ovog Pravilnika se kategoriziraju u tri kategorije uskladno sljedećim kriterijima: veličini i položaju u odnosu na naselje; maritimnim uvjetima luke; uređenosti i stanju objekata lučke podgradnje; opremljenosti luke uređajima i opremon za sigurni vez;

Prema kriterijima iz prethodnog članka, luke iz članka 2. ovog Pravilnika razvrstavaju se u sljedeće kategorije:

|  |  |
| --- | --- |
| luke I. kategorije: | luka Cres, luka Merag (trajektno pristanište), luka Porozina (trajektno pristanište) |
| luke II. kategorije:  | luka Martinšćica, luka Porozina (osim trajektnog pristaništa), luka Valun |
| luke III. kategorije: | luka Beli, luka Merag (osim trajektnog pristaništa) |

***b) Primjena pozitivnih propisa na području luke***

**Članak 3.**

Pored odredaba ovog Pravilnika na području luke primjenjuju se i odredbe propisa o sigurnosti plovidbe, zaštiti mora i obale od onečišćenja, te sigurnosni, zdravstveni, veterinarski, fitopatološki i drugi propisi.

**Članak 4.**

Odredbe ovog Pravilnika primjenjuje se na cijelom prostoru luka navedenih u čl. 2. ovog pravilnika, kojima upravlja Lučka uprava ili od Lučke uprave ovlašteni koncesionar.

**Članak 5.**

Red u lukama pod nadležnosti Lučke uprave provodi ovlašteni djelatnik Lučke uprave ili od Lučke uprave ovlašteni koncesionar.

**Članak 6.**

Luku za javni promet može koristiti svaka pravna i fizička osoba pod jednakim uvjetima ispunjenja svih pretpostavki za korištenje luke, a naročito:

1. da luka nije zakrčena,

2. da se plati lučka pristojba i naknada za druge usluge,

3. da se lučka manipulacija može obaviti u roku,

4. da stoje na raspolaganju potrebni uređaji i mehanizacija,

5. da se poštuju odredbe ovog Pravilnika, kao i svi ostali propisani uvjeti.

**Članak 7.**

(1) Zapovjednik broda ili voditelj brodice, dužan je tijekom boravka plovnog objekta na području luka kojima upravlja Lučka uprava pridržavati se odredbi ovog Pravilnika.

(2) U slučaju dvojbe upute za primjenu i provedbu ovog Pravilnika i njegovo tumačenje zapovjedniku plovnog objekta daje ovlašteni predstavnik Lučke uprave ili koncesionara.

***c) Subjekti koji djeluju na lučkom području***

**Članak 8.**

Na području luka županijskog i lokalnog značaja iz članka 2. ovog Pravilnika djeluju slijedeći subjekti:

1. *Županijska lučka uprava Cres* (u daljnjem tekstu: Lučka uprava) upravlja lučkim područjem i provodi red u luci sukladno Pomorskom zakoniku, Zakonu o pomorskom dobru i morskim lukama te drugim podzakonskim aktima;

2. *Lučka kapetanija Rijeka - Ispostava Cres* (u daljnjem tekstu: Kapetanija) obavlja nadzor nad provođenjem reda u lukama i nadzor nad sigurnošću plovidbe u lukama;

3. *Koncesionar* je pravna ili fizička osoba koja na osnovi ugovora o koncesiji zaključenog s Lučkom upravom koristi pomorsko dobro za obavljanje gospodarske djelatnosti;

4. *Ovlašteni predstavnik luke*je ravnatelj Lučke uprave ili osoba koju on u pojedinom slučaju izričito ovlasti, odnosno odgovorna osoba imenovana od ovlaštenika koncesije;

5. *Lučki redar* je osoba ovlaštena od ravnatelja Lučke uprave ili odgovorne osobe koncesionara a koja se bavi privezom-odvezom plovnih objekata i drugim operativnim poslovima u luci;

**Članak 9.**

Pojedini izrazi za potrebe ovog Pravilnika imaju sljedeće značenje;

1. *operativni dio luke* je dio luke otvorene za javni promet namijenjen za privez plovila u javnom pomorskom prometu, plovila za povremeni prijevoz putnika, teretnih plovila i ostalih plovnih objekata i ribarskih plovila kada obavljaju djelatnost ukrcaja i iskrcaja;

*2. komunalni dio luke* je dio luke otvorene za javni promet namijenjen za stalni vez plovnog objekta čiji vlasnik ima prebivalište na području jedinice lokalne samouprave ili plovni objekt pretežito boravi na tom području i upisan je u upisnik brodova nadležne lučke kapetanije ili očevidnik brodica nadležne lučke kapetanije ili ispostave i za korištenje kojeg se zaključuje ugovor o stalnom vezu s lučkom upravom i na kojem se u pravilu ne obavljaju gospodarske djelatnosti;

*3. nautički dio luke* je dio luke namijenjen za privez nautičkih plovila.

*4. stalni vez* je vez na komunalnom dijelu luke za korištenje kojeg se zaključuje ugovor s lučkom upravom na minimalno mjesec dana;

*5. dnevni ili tranzitni vez* je vez na nautičkom dijelu luke;

6. *plovilo* je brod, jahta ili brodica;

7. *dužina plovila* je dužina preko svega;

*8. osobe* su svi ljudi na plovilu, neovisno o njihovoj dobi;

*9. zimovanjem* u luci se smatra neprekinuti boravak plovila izvan nautičke sezone u luci na temelju sklopljenog ugovora o zimovanju s lučkom upravom

10. *privezište* je izdvojeno lučko područje koje je opremljeno za sigurno vezanje plovila;

*11. sidrište luke* je dio morskog akvatorija namijenjen za sigurno sidrenje i koji može biti opremljen napravama za vez ili bez naprava;

12*. naprava za sidrenje* je sustav učvršćen za dno koji služi za privez plovila u črtverovez (mooring, korpomorto);

II. PODIJELA LUČKOG PODRUČJA

**Članak 10.**

Lučko područje luka iz članka 2. ovog Pravilnika raspoređeno je na tri dijela i to:

1. operativno lučko područje,

2. komunalno lučko područje,

3. nautičko lučko područje i

4. sidrište.

III. NAMJENA LUČKIH PODRUČJA

**Članak 11.**

(1) Luke iz čl. 2. ovog Pravilnika su namjenjene za cijelogodišnji javni promet brodova, jahti i brodica koje saobraćaju između hrvatskih luka.

(2) Lučko područje luka otvorenih za javni promet obuhvaća sve lučke bazene, privezišta i sidrišta luke koji čine funkcionalnu lučku cjelinu.

**Članak 12.**

 Luka Porozina – je trajektna luka županijskog značaja. Lučko područje definirano je čl.6. Odluke o utvrđivanju lučkog područja u lukama otvorenim za javni promet PGŽ ( “Službene novine” PGŽ br: 7/99).

Luka Porozina sastoji se iz operativne obale, lučkog platoa i dijela obale i akvatorija za privez brodica te dijela obalnog prostora predviđenog za daljnju izgradnju.

Operativna obala sa rampama za trajekte je dužine 60 metara, dubine uz obalu 4 metra i kapaciteta priveza 3 trajekta.

Lučki plato zahvaća površinu 0.3 ha i obrađen je asfaltom kao cestovna pprometnica. Dio obale i akvatorij za privez brodica je s unutrašnje strane novoizgrađene obale za trajekte. Tu se nalaze privezi i sidrišta za brodice dužine do 8 metara ukupnog kapaciteta 40 brodica. Privez i sidrište za brodice mogu se koristiti samo temeljem ugovora o stalnom vezu.

U sklopu luke nalaze se na vidljivom mjestu kontejneri za smeće te eko skladište zajedno sa eko kontejnerom za otpadna ulja.

**Članak 13.**

 Luka Merag – je trajektna luka županijskog značaja.Lučko područje definirano je čl. 4. Odluke o outvrđivanju lučkog područja ( SN PGŽ br. 7/99).

Luka Merag sastoji se iz operativne obale i lučkog platoa i dijela obalnog prostora predviđenog za daljnju izgradnju. Operativna obala sa rampom za trajekte dužine 50 metara, dubine uz obalu 5 metara i kapaciteta priveza jednog većeg i jednog manjeg trajekta.Lučki plato zahvaća površinu cca 0,5 ha. Obrađen je asfaltom kao cestovna prometnica. Dio obalnog prostora predviđen za daljnju izgradnju je sa zapadne strane gdje je predviđena gradnja veza za brodove i trajektne brzih pruga.

U sklopu luke nalaze se na vidljivom mjestu kontejneri za smeće te eko skladište zajedno sa eko kontejnerom za otpadna ulja.

Ispod naselja Merag nalazi se lučica koja se sastoji iz lukobrana i obale za privez brodica, kapaciteta 10 manjih brodica do 6 metara duljine.

**Članak 14.**

 Luka Cres – je luka županijskog značaja. Lučko područje definirano je čl. 1. Odluke…( SN PGŽ br 14/03.). Sastoji se od operativnog glavnog gata, operativne obale, zaštitnih gatova, obale za brodice, platoa za servisiranje brodica, te predjela na kojem će se izgraditi lučica Grabar.

Operativni glavni gat je dužine 120 metara, širine 10 metara kapaciteta priveza 2 velika ili više manjih.Namjena mu je prevenstveno prihvat putničkih i izletničkih brodova. Ukrcaj i iskrcaj tereta te automobila može se vršiti samo uz odobrenje Lučke uprave Cres ili ispostave Lučke kapetanije Rijeka u Cresu.

Operativna obala je dužine 160 metara i služi za prihvat ribarskih brodica.

Zaštitni gatovi su dužine 20 odnosno 70 metara. Sa unutrašnje strane služe za privez brodica temeljem ugovora o stalnom vezu, a vanjska strana je u funkciji zaštite akvatorija te sezonskog priveza brodica .

Obala za privez brodica zaštićena zaštitnim gatovima ukupne je dužine 550 metara kapaciteta 220 brodica i koristi se isključivo za privez brodica temeljem ugovora o stalnom vezu. Privez u drugom redu je moguć jedino uz suglasnost lučke uprave. Luka je opremljena napravama za privez, te strujom i vodom.

U sklopu luke nalaze se na vidljivom mjestu kontejneri za smeće te eko skladište zajedno sa eko kontejnerom za otpadna ulja.

**Članak 15.**

 Luka Martinšćica – je luka županijskog značaja. Lučko područje definirano je čl. 31. Odluke… ( SN PGŽ br. 7/99). Luka se sastoji od operativnog gata, zaštitnog lukobrana, malih gatova i obale za brodice.

Operativni gat je dužine 80 metara širine 5 metara, kapaciteta priveza 4 manja broda ili više brodica u četverovezu.

Zaštitni lukobran je dužine 80 metara i ima funkciju zaštite akvatorija luke od valova južnih smjerova. Sa vanjske strane ima kamenomet, a sa unutrašnje je vrlo plitak i koristi se za sezonski privez malih brodica.

Mali gatovi i obale za brodice su nastali spajanjem garofulina. Vanjska strana se koristi za privez sezonskih brodica, dok se unutrašnja strana korisni za korisnike stalnog veza.

Luka je opremljena napravama za privez, električnom dizalicom kap. 3 t, te vodom i strujom.U sklopu luke se na vidljivom mjestu nalazi kontejner za smeće te eko kontejner za otpadna ulja.

**Članak 16.**

 Luka Valun – je luka lokalnog značaja. Lučko područje definirano je čl.53. Odluke… ( SN PGŽ br. 7/99). Luka se sastoji iz operativnog gata, zaštitnog lukobrana te obale za brodice.

Operativni i zaštitni gat je dužine 40 metara, širine 3 metra i kapaciteta priveza 3 mala broda ili više brodica u četverovezu.

 Zaštitni lukobran je dužine 35 metar. Sa vanjske strane ima kamenomet, a unutarnja strana lukobrana služi kao privez brodica u četverovezu.

Obala za brodice je smještena iza gata kapaciteta 20 brodica, a koristi se isključivo za privez brodica temeljem ugovora o stalnom vezu.

Luka je opremljena napravama za privez te strujom i vodom.

U sklopu luke se na vidljivom mjestu nalazi kontejner za smeće te eko kontejner za otpadna ulja.

**Članak 17.**

 Luka Beli - je luka lokalnog značaja. Lučko područje definirano je čl.12. Odluke… ( SN PGŽ br. 7/99). Luka se sastoji iz operativnog tj. zaštitnog lukobrana, obale za brodice, zaštitnog gata i obalnog platoa omeđenog lukobranom i cestom sa građevinama.

Operativni lukobran može prihvatiti jednu brodicu, dok se obala za brodice kapacieta 15 brodica isključivo koristi za privez brodica temeljem ugovora o stalnom vezu.

U sklopu luke se na vidljivom mjestu nalazi kontejner za smeće te eko kontejner za otpadna ulja.

**Članak 18.**

1. Komunalni vezovi za plovila iz stavka 1. ovog članka moraju biti vidno označena rednim brojevima.

 (2) Komunalni vezovi dodjeljuju se u skladu s odredbama Pravilnika o korištenju stalnog veza s kriterijima za dodjelu veza i brojem vezova na komunalnim dijelovima luke pod nadležnosti Lučke uprave.

**Članak 19.**

(1) Unutar lučkog područja luka iz članka 2. ovog Pravilnika nema prostora namijenjenog za sidrenje.

(2) U slučaju nedostatka slobodnih priveznih mjesta u luci plovni objekti mogu sidriti van lučkog područja, na mjestima gdje sidrenje nije zabranjeno odnosno, na udaljenost ne manjoj od 150 metara od obale ili u obližnjim zaklonjenim uvalama.

IV. NAJAVE I PRIJAVE DOLASKA BRODA

**Članak 20.**

(1) Najavu dolaska broda obavlja zapovjednik broda ili njegov agent Lučkoj upravi odnosno ovlaštenom koncesionaru 48 sati prije predviđenog dolaska.

1. Prilikom dolaska/odlaska brod mora postupati sukladno odredbama Pravilnika o ispravama, dokumentima i podacima o pomorskom prometu, te o njihovoj dostavi, prikupljanju i razmjeni, kao i o načinu i uvjetima izdavanja odobrenja za slobodan promet s obalom (NN 70/13, 55/15).

(3) Vezu s ovlaštenim predstavnikom luke može se uspostaviti putem pomorske UKV radio-telefonske postaje na kanalu 9, s pozivnim znakom “Lučka uprava Cres” (Cres Port authority), na telefon 00385 51 572 114, fax 051 573 021, mob. 091 470 5831,

e-mail: lucka-uprava-cres@ri.t-com.hr

V. POSTUPAK JAVLJANJA I NAČINI UPLOVLJAVANJA

**Članak 21.**

(1) Brodovi, jahte i brodice ne smiju uplovljavati u luke iz članka 2. ovog Pravilnika direktno iz inozemstva.

(2) Zapovjednik broda, članovi posade broda, osoba koja upravlja brodicom ili jahtom i članovi posade brodice ili jahte moraju u plovidbi primjenjivati pravila plovidbe, zaštite mora od onečišćenja, te signale i oznake sukladno važećim zakonskim propisima.

(3) Brodovi uspostavljaju vezu sa Kapetanijom putem pomorske UKV radio-telefonske postaje na kanalu 10.

(4) Zapovjednik broda dužan je najaviti Lučkoj upravi ili koncesionaru točno vrijeme dolaska na sidrište 2 sata prije dolaska broda.

(5) Lučka uprava ili ovlašteni koncesionar nakon najave točnog vremena dolaska broda u luku, dužna je obavijestiti zapovjednika broda o mjestu i načinu sidrenja ili priveza.

**a) Manevar broda u luci i dodjela veza**

**Članak 22.**

(1) Plovni objekti koji ulaze u luku ne smiju ometati manevar brodovima i brodicama koji izlaze iz luke.

(2) Brodovi i brodice kad dolaze u luku odnosno kad odlaze iz luke, te za vrijeme plovidbe u luci, ne smiju ploviti brzinom većom od 2 čvora.

(3) Zapovjednik broda, jahte odnosno voditelj brodice prilikom uplovljavanja odnosno isplovljenja u ili iz luke moraju se pridržavati desne strane shodno odredbama Pravilnika o sigurnosti pomorske plovidbe u unutarnjim morskim vodama i teritorijalnom moru Republike Hrvatske te načinu i uvjetima obavljanja nadzora i upravljanja pomorskim prometom ("Narodne novine", broj 79/13, 140/14).

**Članak 23.**

(1) Vezovi broda odnosno brodice u luci ne smiju ometati plovidbu drugih brodova i brodica ni kretanje osoba i vozila po obali lučkog područja.

(2) Vezovi u luci dodjeljuju se plovnim objektima po odluci Lučke uprave ili ovlaštenog koncesionara.

(3) Ovisno o namjeni i veličini plovnog objekta lučki redar može odrediti mjesto za privez uz operativnu obalu, četverovez ili uz bok drugog plovnog objekta u luci.

(4) Lučka uprava ili ovlašteni koncesionar može, iz razloga funkcionalne upotrebe operativnih obala i priveznih mjesta te radi sigurnosti plovnog objekta i luke, zatražiti od plovnog objekta premještanje na drugi vez ili sidrište.

Zapovjednik broda ili voditelj brodice je obvezan postupiti prema traženju Lučke uprave ili koncesionara i izmjestiti plovni objekt o trošku plovnog objekta.

**b) Način priveza plovnih objekata uslijed izvanrednih okolnosti**

**Članak 24.**

(1) Lučka uprava ili ovlašteni koncesionar dužan je omogućiti brodu odnosno brodici prvenstvo priveza u luci kada su ugroženi ljudski životi ili sigurnost plovidbe.

(2) Prvenstvo priveza uz obalu u luci imaju brodovi odnosno brodice koji prevoze putnike i brodovi redovnih linija s objavljenim redom plovidbe.

(3) Iznimno od odredbe stavka 2. ovog članka, ako određeni brod odnosno brodica zbog posebnih razloga mora dobiti prednost (havarija broda ili brodice, lako pokvarljivi tereti i sl.) može se odrediti drugačiji red prvenstva priveza brodova i brodica.

**c) Oduzimanje dodijeljenog veza**

**Članak 25.**

Brodu ili brodici se može oduzeti dodijeljeni vez, ako se utvrdi da ga brod ili brodica nije počeo koristiti pod dogovorenim uvjetima ili ako zapovjednik, voditelj brodice ili brodar plovnog objekta izričito odbije dodijeljeni vez.

**d) Zabrana ulaska/izlaska broda u luku i iz luke**

**Članak 26.**

(1) Kapetanija može zabraniti ulazak ili izlazak plovnih objekata u/iz luke i/ili obustaviti trgovačke operacije u slučaju vremenskih nepogoda ili drugih opasnosti po život i imovinu u luci.

(2) Lučka uprava odnosno ovlašteni koncesionar će o okolnostima iz stavka 1. ovog članka obavijestiti sve plovne objekte u luci.

**e) Siguran vez**

**Članak 27.**

(1) Sigurnim vezom smatra se mjesto dovoljne duljine, visine i dubine na kojoj brod, jahta ili brodica sigurno pluta u uobičajenim vremenskim uvjetima.

(2) Sigurnim vezom smatra se i vez plovnog objekta koji je udaljen od obale uporabom odgovarajućih sredstava.

**f) Obavljanje djelatnosti priveza i odveza brodova**

**Članak 28.**

(1) Privez i odvez plovila i druge usluge obavljaju lučki redari Lučke uprave ili trgovačkog društva, na temelju dodijeljene koncesije.

(2) Plovila koja dolaze i odlaze iz luke moraju koristiti usluge lučkih redara.

(3) Lučki redari moraju na odjeći imati istaknutu prepoznatljivu identifikacijsku oznaku.

(4) Broj lučkih redara u opsluživanju je određen veličinom broda, što u naravi znači 1 ili 2 radnika.

**Članak 29.**

(1) Korištenje veza, priključka struje i vode, odvoza smeća, te drugih usluga u luci se naplaćuje na temelju Odluke o visini lučkih pristojbi koju donosi Lučka uprava.

(2) Naplatu usluga iz stavka 1. obavlja Lučka uprava ili ovlaštenik koncesije u skladu s cijenikom i koncesijskim ugovorom.

VI. BORAVAK BRODA U LUCI

**a) Sidrenje i vez u luci**

**Članak 30.**

(1) Na lučkom području luka iz članka 2. ovog Pravilnika sidrenje je zabranjeno.

(2) Prilikom odabira mjesta za sidrenje u blizini lučkog područja, osoba koja upravlja plovnim objektom mora voditi računa o mjestima gdje je sidrenje zabranjeno, kao i o usidrenim plovnim objektima.

**b) Određenje veza, premještanje na drugi vez i uskrata suglasnosti na privez;**

**Članak 31.**

(1) Lučka uprava, uz prethodnu obavijest Kapetaniji, određuje plovnom objektu mjesto za privez odnosno preporučuje mjesto sidrenja.

(2) Kapetanija može plovnom objektu iz razloga sigurnosti plovidbe, sigurnosti i zaštite ljudskih života i okoliša, lučkih i drugih objekata, uz prethodnu ili naknadnu obavijest Lučke uprave, narediti da se već privezani i usidreni plovni objekt premjesti na drugi vez ili da se pomakne s dodijeljenog mu mjesta, te da se djelomično ili potpuno nakrcani plovni objekt ukloni s operativne obale na određenu poziciju.

**Članak 32.**

(1) Kapetanija će uskratiti suglasnost za privez ili sidrenje plovnog objekta na operativnoj obali ili na mjestu za sidrenje iz opravdanih razloga, odnosno kad primi prethodnu obavijest Lučke uprave da se time ugrožava sigurnost plovidbe, sigurnost ljudskih života i objekata na obali ili na moru, te ako je plovni objekt u takovom stanju da bi se time onečistilo more.

(2) Brod ili brodica može uz prethodno odobrenje Lučke uprave ili ovlaštenog koncesionara rukovati brodskom rampom i na dijelu obale koji nije predviđen za takvu namjenu. U tom slučaju, brod ili brodica je dužan osigurati da prilikom rukovanja brodskom rampom ne dođe do oštećenja obale.

(3) U slučajevima iznimne zauzetosti obale, manji brodovi na kružnom putovanju u domaćem prometu, ribarski brodovi, jahte, kao i brodice za sport, razonodu i rekreaciju, mogu biti vezani na istom vezu jedan uz drugoga i to najviše dva plovila s time da plovilo privezano uz obalu bude veće dužine. Treće plovilo, najmanje dužine, može se privezati uz bok drugog (srednjeg) broda ili brodice samo u izvanrednim okolnostima i uz posebno odobrenje lučkog redara.

**c) Obveza dostave „Prijave dolaska“ Lučkoj kapetaniji i „Odobrenje za slobodan promet s obalom“**

**Članak 33.**

(1) U smislu ovog pravilnika smatra se da je brod ili brodica uplovio u luku nakon što je sigurno privezan uz izgrađenu obalu, obalu pontonskog privezišta, uz bok drugog broda ili brodice, na lučkim napravama za sidrenje, ili na plutaču.

(2) Zapovjednik broda dužan je odmah po dolasku u luku, Kapetaniji dostaviti Prijavu dolaska broda. U slučaju opravdane spriječenosti, Prijava dolaska broda mora se podnijeti najkasnije u roku od 6 sati od privezivanja broda uz operativnu obalu, odnosno u roku od 12 sati od dolaska broda na lučko sidrište.

(3) Prilikom prijave dolaska u luku, zapovjednik broda dužan je prijaviti Kapetaniji svaki izvanredni događaj koji se dogodio tijekom putovanja, a koji ugrožava sigurnost plovidbe, ljudske živote, te svako onečišćenje mora.

**Članak 34.**

(1) Lučka kapetanija na osnovi prijave dolaska u luku izdaje brodu koji dolazi iz međunarodnog prometa Odobrenje za slobodan promet s obalom.

(2) Odobrenje za slobodni promet s obalom moraju tražiti i brodovi koji dolaze iz domaćeg prometa, ako su tijekom putovanja došli u fizičku vezu s brodom odnosno brodicom koja dolazi iz međunarodnog prometa.

**d) Odgovornost zapovjednika plovila za siguran boravak plovila u luci**

**Članak 35.**

(1) Zapovjednik broda, voditelj brodice ili brodar plovnog objekta odgovoran je za siguran boravak broda ili brodice na vezu u luci.

(2) Zapovjednik broda ili voditelj brodice na vezu dužan je osigurati rad radarskog uređaja bude u načinu rada u pripravnosti, osim za vrijeme priveza, odveza ili premještaja na drugi vez ili sidrište, te u svim ostalim izvanrednim situacijama.

**e) Obveze plovila da bude privezan na odgovarajući način**

**Članak 36.**

(1) Brod, odnosno brodica koji se nalazi u luci mora biti privezan/a odgovarajućim i ispravnim vezovima na napravama za privezivanje (bitve, plutače za vez, lučke naprave za sidrenje (mooring, alke i sl.).

(2) Cijelo vrijeme boravka plovnog objekta u luci konopi za vez moraju biti ravnomjerno nategnuti.

(3) Prilikom nadolaska nevremena (snažan vjetar, valovi, morska strujanja i sl.), brodovi i brodice privezani u luci moraju pojačati svoje vezove, a po naređenju Kapetanije i isploviti iz luke ili se skloniti u zavjetrinu.

Kada je plovilo privezano u četverovez, mora se odmah udaljiti najmanje 1,5 metra od ruba obale ili plutajućeg pontona, a po naređenju kapetanije i isploviti iz luke.

(4) Ako brod ili brodica nema dovoljno bokobrana, vezova, ako vezovi nisu dovoljne jačine i dužine, odnosno nema odgovarajuću opremu, Kapetanija će narediti da se opskrbi odgovarajućom opremom. Ako se brod odnosno brodica ne opremi odgovarajućom opremom, Kapetanija će mu zabraniti pristajanje u luci.

(5) Iznimno, iz razloga sigurnosti plovidbe i zaštite okoliša, Kapetanija može privremeno proglasiti i objaviti zatvorenu za promet luku ili dio luke, uz prethodnu obavijest Lučkoj upravi.

**f) Obveza isticanja crvene zastave i crvenog svjetla**

**Članak 37.**

(1) Plovni objekt vezan u luci obvezan je na mjestu gdje vez izlazi iz plovnog objekta danju istaknuti crvenu zastavu, a noću staviti crveno svjetlo vidljivo sa svih strana.

**g) Označavanje u slučaju pristajanja drugog plovila ispred/iza**

**Članak 38.**

Ako ispred ili iza plovila vezanog za operativnu obalu u luci može pristati drugi brod ili brodica, privezano plovilo mora noću bijelim svjetlom vidljivim sa svih strana označiti svoj pramac ili krmu, a po potrebi i oba ova dijela broda.

**h) Privezivanje plovnih objekata jedan uz drugi zbog održavanja veze s obalom**

**Članak 39.**

Zapovjednik broda, jahte i voditelj brodice, po naređenju Lučke uprave uz suglasnost Kapetanije, dužan je dozvoliti da se uz plovni objekt privežu jedan ili više, do ukupno tri, drugih plovila iste dužine ili kraćih, radi održavanje veze s obalom.

**i) Obvezan broj članova posade broda u luci**

**Članak 40.**

Kad se brod nalazi u luci, na njemu se mora nalaziti onoliko članova posade, koliko je potrebno da se u slučaju opasnosti može sigurno upravljati brodom.

**j) Isticanje velikog nakita i korištenje brodske sirene**

**Članak 41.**

Brod može istaći mali odnosno veliki nakit u luci samo uz odobrenje Lučke uprave uz suglasnost Kapetanije.

**Članak 42.**

Plovilo u luci smije koristiti brodsku sirenu samo u slučaju opasnosti ili po prethodnom odobrenju Lučke uprave i uz suglasnost Kapetanije.

**k) Pristup na brod i s broda kod ukrcaja i iskrcaja putnika**

**Članak 43.**

(1) Brod privezan uz obalu mora osigurati pristup na brod i s broda na siguran način.

(2) Ispod brodskog siza mora se razapeti zaštitna mreža između obale i broda, odnosno između dva broda.

(3) Kraj siza mora biti postavljen pojas za spašavanje s konopom.

(4) Siz mora bit pristupačan, odgovarati svojoj namjeni i mora biti osiguran obostranim rukohvatom visine najmanje 1 m.

(5) Noću pristup na brod mora biti dovoljno osvijetljen.

(6) Ukrcaj i iskrcaj putnika mora se obavljati preko brodskog siza ili sigurnog i čvrstog mosta, kojeg osigurava brodar, a koji moraju biti osigurani čvrstim ogradama visine najmanje 1 m i poprečnim letvicama na nogostupu. Ukrcaj i iskrcaj putnika ne smije se obavljati bez prisutnosti člana posade.

(7) Grotla skladišta i svi drugi opasni otvori moraju bit ograđeni ili zatvoreni.

**l) Popravci na brodu i stalna obveza spremnosti broda na manevar**

**Članak 44.**

(1) Brod u luci ne smije obavljati popravke kojima se onesposobljuje za plovidbu. Brod u luci mora uvijek biti spreman za manevar.

(2) Iznimno, brod se može popravljati u luci na mjestu i u vrijeme koje odredi Lučka uprava uz suglasnost Kapetanije.

**m) Redovito održavanje broda u luci**

**Članak 45.**

(1) Redovito održavanje broda može se obavljati u luci samo uz odobrenje Lučke uprave i uz suglasnost Kapetanije.

(2) Radovi iz stavka 1. ovog članka ne smiju ometati redoviti tijek lučkih operacija, ni ugrožavati sigurnost osoba.

**n) Odlaganje plovila na suhom i zimovanje**

**Članak 46.**

Odlaganje plovila na suhom, odnosno zimovanje plovila, dozvoljeno je samo na za to predviđenim mjestima uz prethodno odobrenje Lučke uprave i uz suglasnost Kapetanije.

**o) Obveza prijave nestanka člana posade, prijave promjene posade i promjene podataka o plovilu**

**Članak 47.**

(1) Zapovjednik broda dužan je prijaviti Lučkoj kapetaniji nestanak, samovoljno udaljavanje člana posade broda, kao i svaku drugu promjenu posade na brodu.

(2) Zapovjednik broda strane zastave dužan je prijaviti Kapetaniji svaku promjenu podataka o brodu, nastalu za vrijeme boravka u luci.

**p) Prijava havarije**

**Članak 48.**

Zapetljavanje propelera, sidra, udar, sudar, prodor vode, nasukavanje ili potapanje plovila u luci zapovjednik mora odmah prijaviti ovlaštenom djelatniku luke i kapetaniji.

**Članak 49.**

(1) U slučaju štete koju je plovilo počinilo luci, operativnim obalama ili uređajima u luci, ili u slučaju šteta na plovilu počinjenih radnjama ovlaštenog djelatnika luke zapovjednik je dužan prijaviti havariju kapetaniji.

(2) Štetu počinjenu luci ili uređajima luke zapovjednik plovila, brodar ili njihov ovlašteni zastupnik, dužan je namiriti ili pružiti jamstvo u visini procijenjene štete prije isplovljenja.

VII. ODLAZAK BRODA IZ LUKE

**a) Prijava odlaska broda**

**Članak 50.**

(1) Zapovjednik broda dužan je odlazak prijaviti Kapetaniji i tijelu koje upravlja lukom najmanje jedan sat prije planiranog odlaska.

(2) Iznimno od stavka 1. ovog članka brod koji prevozi putnike u nacionalnoj plovidbi i ribarski brod, osim broda u linijskom pomorskom prometu, mora prijaviti odlazak iz luke prilikom isplovljenja, a najkasnije 15 minuta nakon isplovljenja.

(3) Kapetanija na osnovi prijave odlaska iz luke izdaje brodu dozvolu odlaska.

**Članak 51.**

(1) Zapovjednik broda kojim se obavlja međunarodno putovanje, mora, prilikom odlaska, Kapetaniji predati prijavu o odlasku broda iz luke, opću izjavu te izvadak popisa posade i popis putnika samo za one osobe koje su ukrcane i iskrcane u toj luci, kao i iskaz tereta.

(2) Zapovjednik broda koji isplovljava u domaću luku, mora prije odlaska broda podnijeti Kapetaniji prijavu o odlasku broda iz luke i izvadak popisa posade i popis putnika samo za one osobe koje su ukrcane i iskrcane u toj luci, kao i iskaz tereta, a za brod hrvatske državne pripadnosti samo prijavu o odlasku broda, kao i iskaz tereta.

(3) Prijava odlaska broda iz luke izdaje se na propisanom obrascu.

(4) Dozvola odlaska broda sadrži: ime broda, bruto tonažu, zastavu pripadnosti, luku upisa, ime i prezime zapovjednika, pozivni broj, IMO broj, MMSI broj, ukupan broj osoba na brodu, te prvu odredišnu luku.

**Članak 52.**

(1) Isplovljenje jahte i brodice za inozemstvo ne treba se prethodno najavljivati, ali je zapovjednik odnosno voditelj brodice dužan obaviti propisane formalnosti, prvo u kapetaniji, a zatim u carini i policiji.

(2) Na zahtjev zapovjednika plovila koje radi svoje veličine ili drugih objektivnih razloga ne može pristati uz obalu graničnog prijelaza, uz suglasnost djelatnika granične policije, carine i Kapetanije, granične formalnosti mogu se obaviti na vezu neposredno prije isplovljenja.

**b) Zabrane za isplovljenje**

**Članak 53.**

(1) Ako Kapetanija utvrdi da se na brodu koji namjerava isploviti iz luke nalaze osobe koje nisu upisane u popis posade odnosno popis putnika, ili da brojno stanje putnika na putničkom brodu ne odgovara iskazu brojnog stanja putnika, zabranit će brodu da isplovi iz luke.

(2) Kapetanija će zabraniti brodu odnosno brodici da isplovi iz luke i u slučaju kad utvrdi da nedostaje propisani minimalni broj članova posade.

**Članak 54.**

Kapetanija će zabraniti brodu odnosno brodici isplovljenje iz luke ako utvrdi da je ukrcan veći broj osoba, putnika ili veća količina tereta nego što je to dozvoljeno, ili da je teret smješten na način da ugrožava sigurnost broda ili brodice i osoba na njima.

**c) Isplovljenje**

**Članak 55.**

(1) Nakon završenog ukrcaja odnosno iskrcaja tereta i putnika svaki brod odnosno brodica u luci mora biti spreman isploviti po isteku vremena potrebnog za pripremu broda ili brodice za plovidbu.

(2) Po isteku vremena potrebnog za pripremu broda ili brodice za plovidbu, a na zahtjev Lučke uprave, brod odnosno brodica mora isploviti ili se premjestiti na vez ili sidrište kojeg odredi Lučka uprava uz suglasnost Kapetanije.

**d) Krajni rok za zadržavanje plovila u luci i napuštanje luke**

**Članak 56.**

(1) Brod, jahta ili brodica se može zadržavati uz operativnu obalu samo radi obavljanja lučkih operacija ukrcaja i iskrcaja putnika, ukrcaja i iskrcaja tereta te prihvat putnik i vozila.

(2) Lučke operacije moraju se obaviti u roku od dva sata od privezivanja broda, jahte ili brodice uz operativnu obalu. Nakon isteka tog roka, smatra se da brod, jahta ili brodica koristi luku za drugu svrhu od ukrcavanja ili iskrcavanja putnika, tereta i vozila.

(3) Brodovi koji obavljaju linijski putnički pomorski promet mogu se zadržavati na operativnoj obali i nakon isteka vremena predviđenog za obavljanje lučke operacije iz stavka 1. ovog članka do vremena isplovljavanja prema objavljenom redu plovidbe.

(4) Lučka uprava uz suglasnost Kapetanije može odobriti duži boravak plovila u luci.

**Članak 57.**

Smatra se da je plovni objekt napustio luku u trenutku kad je otpustio svoj posljednji privezni konop.

VIII. OBAVEZE LUČKE UPRAVE I ZABRANE

*A) Ovlasti i obveze Lučke uprave*

**a) Obveza donošenja akata vezanih za aktivnosti u luci**

**Članak 58.**

 Posebnim aktima Lučka uprava utvrđuje pravila u luci koja se odnose na:

1. Pravilnik o određivanju klase i količine opasnih tvari kojima se može rukovati u luci i mjesta u luci Cres na kojima će se rukovati takvim tvarima;

2. Plan gospodarenja otpadom s brodova na području pod upravljanjem Županijske lučke uprave Cres;

3. Pravilnik o korištenju stalnog veza s kriterijima za dodjelu veza i brojem vezova na komunalnim dijelovima luke.

4. Pravilnik o unutarnjem ustrojstvu i sistematizaciji radnih mjesta Županijske lučke uprave Cres.

**b) Obveza održavanja naprava za privezivanje**

**Članak 59.**

Lučka uprava, odnosno ovlašteni koncesionar, je dužan održavati naprave za privezivanje (bitve, lučka sidra-mooring, plutače za vez, alke i dr.), te za iste ishoditi odgovarajuće isprave.

**c) Obaveza posjedovanja opreme i sredstava za neutraliziranje i uklanjanje masnoća**

**Članak 60.**

Za spriječavanje onečišćenja uljem, Lučka uprava ili ovlašteni koncesionar mora imati u blizini luke na raspolaganju apsorbirajuće plutajuće brane te dovoljne količinom dozvoljenih sredstava za neutraliziranje i uklanjanje masnoća.

**d) Obveza objave važeće vremenske prognoze**

**Članak 61.**

Lučka uprava odnosno koncesionar je dužna na vidnom mjestu istaknuti važeću vremensku prognozu.

**e) Obaveza poduzimanja preventivnih radnji u slučaju nailaska nevremena**

**Članak 62.**

U slučaju nailaska nepovoljnih vremenskih prilika ovlašteni djelatnik luke dužan je poduzeti pravovremene i učinkovite radnje radi spriječavanja ugrožavanja osoba i spriječavanja materijalne štete na uređajima i opreme luke, kao i na spriječavanju onečišćenja mora i obale.

**f) Obveza reguliranja reda na lučkom području**

**Članak 63.**

(1) Lučki redar koji obavlja privez i odvez plovnog objekta dužan je izvijestiti plovni objekt o uobičajenom načinu priveza.

(2) Lučki redar može u skladu s potrebama sigurnog, kontinuiranog i nužnog kretanja putnika i vozila vršiti identifikaciju i evidenciju korisnika lučkog područja i usmjeravati kretanje putnika i vozila.

*B) Zabrane u luci*

**g) Zabranjene djelatnosti u luci**

**Članak 64.**

(1) Na lučkom području zabranjeno je obavljati radnje koje mogu:

1. ugroziti ljudske živote,

2. prouzročiti požar ili eksploziju,

3. onečistiti more i/ili okoliš,

4. nanijeti štetu drugim plovilima te obali, lučkim napravama, uređajima i

postrojenjima.

**Članak 65.**

(1) U luci je posebno zabranjeno:

1. onemogućiti pristup napravama za privez;

2. premještati, mijenjati i uklanjati vezove, sidra i uređaje drugog plovnog objekta osim kad je to potrebno radi sprečavanja neposredne i očite štete ili kad je to potrebno zbog dolaska ili odlaska plovnog objekta;

3. vezivati plovne objekte za plovidbene i druge oznake, naprave i uređaje koji nisu namijenjeni za privez i kretati se po njima;

4. neovlašteno postavljati, premještati, mijenjati, uklanjati ili oštećivati plovidbene i druge oznake ili naprave za privez;

5. oštećivati operativne obale teškim vozilima, smještajem teških predmeta preko dopuštenog opterećenja, zabijati u obalu klinove, greda i sl., te dizati kamenje s obalnih zidova ili obavljati bilo koju drugu radnju kojom se nanosi šteta operativnim obalama;

6. koristiti operativnu obalu ili kolnik u svrhu skladištenja;

7. zavarivati, ložiti vatru na otvorenom ognjištu na obali ili na plovnom objektu i na napravama za privez;

8. čistiti i strugati i bojati nadvodni ili podvodni dio oplate plovnog objekta;

9. zagađivati zrak ispuštanjem prašine, dima i drugih plinova iznad dozvoljenih količina utvrđenih posebnim propisima;

10. držati u pogonu brodski propeler, osim zbog obavljanja potrebnog manevra broda;

11. kupati se, roniti, glisirati, jedriti na dasci, vući ili učiti skijanje na vodi;

12. loviti ribu i druge morske organizme;

13. na istezalištu držati brodicu ili jahtu na kojoj se ne obavljaju radovi ili držati bilo kakav materijal;

14. obavljati na plovnom objektu radove popravka i rekonstrukcije oplate, palube, opreme i stroja izvan uobičajenih poslova;

15. spaljivati otpad na plovnom objektu;

16. na bilo koji način ugrožavati sigurnost plovidbe, ljudskih života i okoliša.

Radnje iz točaka 7., 8., 9., 11., 14., 15. i 16. stavka 1. ovog članka zabranjeno je obavljati i na sidrištu.

Radnje iz točaka 2., 7., 8., 10. i 14. stavka 1. ovog članka obavljaju se u brodogradilištima, a u luci se mogu obavljati iznimno samo na osnovi odobrenja Lučke uprave uz suglasnost Lučke Kapetanije.

**h) Zabrana radova bez suglasnosti**

**Članak 66.**

 **Za vrijeme boravka plovila u luci, posadi plovila ili nekom drugom izvođaču s kojim bi zapovjednik samostalno dogovorio izvođenje radova, nije dopušteno obavljanje bilo kakvih radova bez prethodne suglasnosti ovlaštenog djelatnika luke.**

IX. RUKOVANJE OPASNIM TVARIMA

**Članak 67.**

Brodovima koji prevoze opasne terete ili tvari nije dozvoljen ulazak u luke iz članka 2. ovog Pravilnika.

**Članak 68.**

(1) Snabdijevanje pogonskim gorivom u luci mora se obavljati sukladno Pravilniku o rukovanju opasnim tvarima, uvjetima i načinu obavljanja i prijevoza u pomorskom prometu, ukrcavanja i iskrcavanja opasnih tvari, rasutog i ostalog tereta u lukama, te načinu sprečavanja širenja isteklih ulja u lukama (NN 51/05, 34/13, 53/16), te s pravilnikom koje je vezano za ovu materiju a donosi ga Lučka uprava.

**Članak 69.**

(1) Opskrba broda ili brodice pogonskim gorivom u luci ne smije započeti prije nego se završi iskrcaj putnika.

(2) Ukrcavanje putnika na brod ili brodicu može započeti nakon što se brod ili brodica opskrbe pogonskim gorivom.

X. MJERE U IZVANREDNIM OKOLNOSTIMA

**a) Havarija plovila na lučkom području**

**Članak 70.**

Zapetljavanje propelera, sidra, udar, sudar, prodor vode, nasukavanje ili potapanje plovila u luci zapovjednik odnosno voditelj brodice mora odmah prijaviti ovlaštenom djelatniku luke i kapetaniji.

**b) Izbijanje požara**

**Članak 71.**

(1) U slučaju izbijanja požara na plovilu osoba koja zapovjeda plovilom dužna je o tome obavijestiti Lučku upravu i poduzeti mjere za gašenje požara.

(2) Sve osobe koje primijete požar u luci dužne su o tome obavijestiti dežurnu službu Dobrovoljno vatrogasno društvo Cres, Grada Cres na tel. 00385 51 572 007, ili jedinstveni europski broj za hitne službe 112 i Lučku upravu.

**c) Obveza zapovjednika plovila s kojeg je onečišćeno more**

**Članak 72.**

Zapovjednik broda ili voditelj brodice s kojeg je onečišćeno more ili obala uljem ili na drugi način dužan je odmah obavijestiti Lučku upravu i Lučku kapetaniju, te mora odmah poduzeti sve moguće radnje radi umanjenja štete.

**d) Gubitak opreme ili tereta**

**Članak 73.**

Ako brod, brodica ili plutajući objekt izgubi dio opreme ili tereta u luci, osoba koja upravlja brodom, brodicom odnosno plutajućim objektom, dužna je o tome bez odlaganja obavijestiti Lučku upravu i Kapetaniju.

**e) Dužnosti plovila i trgovačkih društava u luci u slučaju povreda ili smrti osoba**

**Članak 74.**

(1) Plovilo je dužno ukazati prvu pomoć svim osobama povrijeđenim na plovilu.

(2) Plovilo je dužno obavijestiti Lučku upravu s kratkim opisom događaja u slučaju:

- teže povrede jedne osobe,

- lakše povrede više osoba, ili

- smrti osobe na brodu.

(3) Trgovačko društvo ili obrt koje obavlja djelatnost u luci, u slučaju teže ili lakše povrede jedne ili više soba ili u slučaju smrti osobe na području luke na kojem obavlja djelatnost, dužno je obavijestiti Lučku upravu s kratkim opisom događaja.

**f) Ugrožavanje osobne sigurnosti i rizik oštećivanja imovine**

**Članak 75.**

Kada za vrijeme boravka plovila u luci, dođe do prijetnje za osobnu sigurnost, fizičkog napada na člana posade ili drugu osobu, krađe, razbojstva ili nekog drugog ugrožavanja osobne sigurnosti ili rizik oštećivanja imovine i plovila, zapovjednik i/ili članovi posade dužni su odmah obavijestiti policijsku upravu na telefon 00385 51 430 333 ili postaju na telefon broj 00385 51 430 722, ili broj 112.

O događaju se mora odmah obavijestiti ovlaštenog djelatnika luke i kapetaniju.

**g) Čuvanje broda u određenim situacijama**

**Članak 76.**

(1) Lučka uprava je dužna čuvati brod kojemu je Kapetanija zabranila isplovljenje.

(2) Lučka uprava je dužna čuvati brod i na temelju izričitog naloga trgovačkog suda.

XI. ODREĐENJA I DJELOVANJA VEZANA ZA

ODRŽAVANJE REDA U LUCI

**Članak 77.**

(1) Brod može koristiti luku samo po najavi, a temeljem odobrenja Lučke uprave i uz suglasnost Kapetanije sa stanovišta sigurnosti plovidbe.

(2) Lučka uprava određuje plovnom objektu mjesto za privez uz operativnu obalu, uz bok drugog plovila, na plutače ili druge naprave za privez.

(3) Vezovi u luci dodjeljuju se brodovima i brodicama osnovom stanja rezervacija i kriterija koje donosi Lučka uprava uz točnu naznaku operativne obale i vremenu priveza.

(4) Po nalogu Lučke uprave, a uz suglasnost Kapetanije, zapovjednik broda, jahte ili brodice dužan je premjestiti plovilo na drugi vez.

(5) Vez u luci za neispravne ili plovne objekte u raspremi dozvoljen je samo na temelju pismene suglasnosti Lučke uprave i uz odobrenje kapetanije.

(6) Lučka uprava, osnovom svojih procjena, pravilnika i uzanci usmjerava tijek lučkih operacija, nadgleda ih i/ili kontrolira.

**a) Ribarske brodice**

**Članak 78.**

(1) Ribarskim brodicama je dozvoljeno korištenje operativnih obala lučkog područja u smislu priveza ili manipulacije teretom samo kada na tim pristanima nema putničkih ili teretnih brodova.

(2) Nije dozvoljeno korištenje operativnih obala za popravak ili čišćenje ribarskih alata.

**b) Rubni obalni prostor**

**Članak 79.**

(1) Rubni obalni prostor najmanje širine 2 metra u luci mora biti stalno slobodan.

(2) Na tom prostoru mogu se nalaziti samo naprave za privezivanje brodova te uređaji i oprema za osiguranje ljudi i tereta pri radu.

(3) Na rubnom obalnom prostoru usluge koncesionara (reklamiranje, štandovi, stolovi, autotaksi prijevoz i sl.) mogu se pružati samo uz posebno odobrenje Lučke uprave i uz suglasnost Lučke kapetanije.

**c) Način ukrcavanja/iskrcavanja putnika s operativne obale u luci na brod**

**Članak 80.**

(1) Ukrcavanje/iskrcavanje putnika s operativne obale na brod, obavlja se na dijelu obale koji je za to određen i to preko propisanih mostova ili stepenica.

(2) Na dijelu obale koji je određen za ukrcavanje i iskrcavanje putnika Lučka uprava osigurava mjesto za privez broda odnosno brodice, te slobodan prostor za pristup putnika, te osigurava da je taj dio obale noću primjereno osvijetljen.

(3) Iznimno od odredbe stavka 1. ovog članka, ukrcavanje i iskrcavanje putnika može se obavljati i brodicom koja se ne smije približiti brodu prije završetka njegovog manevra.

(4) Lučka kapetanija određuje uvjete iz stavka 3. ovog članka.

**d) Manipulacija teretom i sprečavanje rasipanja tereta**

**Članak 81.**

(1) Prilikom manipulacije teretom izvršitelj posla mora poduzeti odgovarajuće mjere da se spriječi rasipanje tereta u more i na obalu.

(2) Nakon završenog ukrcavanja, iskrcavanja, prekrcavanja tereta ili obavljanja bilo koje druge radnje, izvršitelj posla dužan je očistiti korišteni dio obalnog prostora.

**e) Kretanje motornih vozila**

**Članak 82.**

(1) Zabranjeno je zaustavljanje i parkiranje motornih vozila na prometnicama u luci, gdje se obavlja ukrcaj/iskrcaj putnika i tereta.

(2) Iznimno od stavka 1. ovog članka prijevozna sredstva (autobusi, kamioni, cisterne…) koja prevoze putnike i robu, mogu se zadržavati na lučkom području samo uz suglasnost ovlaštenog predstavnika luke.

**f) Postavljanje oglasa, informativnih panoa i drugo**

**Članak 83.**

Postavljanje oglasa, informativnih ili reklamnih tabli ili panoa, sjedala, dijeljenje reklamnih i ostalih letaka i slično dozvoljava se isključivo uz odobrenje Lučke uprave.

**g) Održavanje i čišćenje prostora na lučkom području i lučkog područja**

**Članak 84.**

(1) Svi prostori, a osobito sanitarni čvorovi na lučkom području luke moraju se održavati u skladu s higijensko-sanitarnim propisima.

(2) Koncesionari, odnosno trgovačko društvo ili fizička osoba koja koristi lučko područje i/ili operativnu obalu dužna je nakon završetka ukrcaja/iskrcaja putnika, vozila i tereta, odnosno ugovorom utvrđene koncesijske djelatnosti, očistiti korišteni dio obale i/ili ukloniti otpad.

XII. GOSPODARSKE DJELATNOSTI U LUCI

**Članak 85.**

(1) Fizičkim i pravnim osobama može se dati ovlaštenje za posebnu upotrebu i/ili gospodarsko korištenje lučkog područja.

(2) Koncesiju daje Lučka uprava na način i pod uvjetima određenim pozitivnim propisima.

**Članak 86.**

(1) Lučka uprava donosi plan koncesijskih djelatnosti koje se mogu obavljati na lučkom području. Planom koncesija se utvrđuju djelatnosti, vrijeme na koje se zaključuje ugovor i koncesijska naknada.

(2) Ugovor o koncesiji određuje područje koje se daje na upotrebu i/ili korištenje, način, uvjete i vrijeme upotrebe i/ili korištenja lučkog područja, naknadu koja se plaća za koncesiju, ovlaštenja davatelja koncesije, prava i obveze ovlaštenika koncesije uključujući i obvezu održavanja i zaštite lučkog područja.

**a) Prihvat otpada s plovnih objekata**

**Članak 87.**

U vezi s prijavljivanjem i prihvatom otpada s plovnih objekata i ostataka tereta neposredno se primjenjuju odredbe članka 60. do 67. Pravilnika o uvjetima i načinu održavanja reda u lukama i na ostalim dijelovima unutarnjih morskih voda i teritorijalnog mora Republike Hrvatske (90/05, 10/08, 155/08, 127/10, 80/12, 7/17), te odredbe Plana gospodarenja otpadom s brodova na području pod upravljanjem Lučke uprave Cres.

**b) Opskrba pitkom vodom**

**Članak 88.**

(1) Opskrba pitkom vodom vrši se na operativnim obalama lučkih područja luke Cres , Martinšćica i Valun. Priključak struje postoji u lukama Cres, Martinšćica i Valun.

(2) Kod opskrbe broda vodom potrebno je osigurati mjere zaštite osoba i vozila koji se kreću lučkim područjem, odnosno adekvatno ograditi napojne zdence i osigurati cjevovode.

**c) Degazacija, deratizacija i fumigacija**

**Članak 89.**

(1) Čišćenje pomorskih objekata od opasnih plinova (degazacija) i od glodavaca (deratizacija i fumigacija tereta) u luci nije dozvoljeno.

(2) Ostala čišćenja pomorskih objekata, pri kojima nema opasnosti od nezgoda i onečišćenja mora (dezinfekcija, dezinsekcija i sl.) mogu se na uobičajeni način obavljati na svakom mjestu u luci u svako vrijeme uz odgovarajuće mjere predostrožnosti.

**d) Trgovačka, ugostiteljska i zabavna djelatnost**

**Članak 90.**

(1) Koncesionari na području lučkih područja moraju se u potpunosti pridržavati Pravilnika o redu u luci, naputaka ovlaštenog djelatnika Lučke uprave, kao i obveza iz ugovora o koncesiji.

(2) Dozvoljeno je samo obavljanje djelatnosti utvrđenih ugovorom o koncesiji.

(3) Koncesionari koji obavljaju trgovačku, ugostiteljsku i zabavnu djelatnost na štandovima opskrbu robom mogu vršiti samo za vrijeme nezauzetih operativnih obala, odnosno po odobrenju lučkog redara.

XIII. SPORTSKE I MARKETINŠKE AKTIVNOSTI

**Članak 91.**

(1) Sportske, marketinške i druge aktivnosti se mogu obavljati u luci na osnovi odobrenja Lučke kapetanije i uz suglasnost Lučke uprave.

(2) Zahtjev za izdavanje odobrenja i suglasnosti mora se podnijeti Lučkoj kapetaniji I Lučkoj upravi najmanje tri dana prije početka sportske, marketinške ili druge aktivnosti.

XIV. ZAVRŠNE ODREDBE

**Članak 92.**

Grafički prikazi lučkih područja iz članka 2. ovog Pravilnika, kao sastavni dio ovog Pravilnika, su:

1. Morska granica lučkog područja,

2. Točke morske granice,

3. Raspored lučkih područja po namjeni**,**

**Članak 93.**

Za materiju koja nije regulirana ovim Pravilnikom, a odnosi se na red u luci Cres neposredno se primjenjuju odredbe Pomorskog zakonika (NN 181/04, 76/07, 146/08, 61/11, 56/13) i Pravilnika o uvjetima i načinu održavanja reda u lukama i na ostalim dijelovima unutarnjih morskih voda i teritorijalnog mora Republike Hrvatske (NN 90/05, 10/08, 155/08, 127/10, 80/12, 7/17).

**Članak 94.**

(1) Ovaj Pravilnik biti će vidno izložen u uredu Lučke uprave, na recepcijama ovlaštenog koncesionara te na ostalim pogodnim mjestima u luci.

(2) Sadržaj ovog Pravilnika biti će objavljen i na internet stranici Lučke uprave (website) na hrvatskom i engleskom jeziku, adresa: [www.zlu-cres.hr](http://www.zlu-cres.hr)

**Članak 95.**

Stupanjem na snagu ovog Pravilnika prestaje važiti Pravilnik o načinu održavanja reda u lukama županijskog i lokalnog značaja i uvjetima njihovog korištenja na području Županijske lučke uprave Cres, donesen 28. ožujka 2014. godine na 3. sjednici Upravnog vijeća Županijske lučke uprave Cres.

**Članak 96.**

Ovaj Pravilnik o redu u luci mora odobriti Lučka kapetanija Rijeka.

**Članak 97.**

Ovaj Pravilnik o načinu održavanja reda u lukama županijskog i lokalnog značaja i uvjetima njihovog korištenja na području Županijske lučke uprave Cres stupa na snagu osmog dana od dana objave na oglasnoj ploči Županijske lučke uprave Cres.

 Predsjednik Upravnog vijeća

 Županijske lučke uprave Cres

 ........................................................

 Marin Gregorović mag. pol.

Ovaj Pravilnik o redu u luci potvrdila je Lučka kapetanija Rijeka dana

.......................................... 2017. godine, te je stupio na snagu dana

.......................................... 2017. godine.

 Ravnatelj Županijske lučke,

uprave Cres

 .............................................

 Anton Opatić ing.

Klasa: 342-01/17-01-12

Ur.broj: 2170/1-17-01